title: Arquiteutura popular asturiana
text: La ornamentación d'horros y paneres realízase davezu nes vigues estructurales y los arcos de les abertures principales. Trátase de talles fondes realizaes na madera, delles vegaes resaltaes con pintura colorada, blanca o negra, que remembren el cincelado en piedra presente n'ilesies y otros edificios. Los más habituales son los motivos circulares, como la flor del agua de seyes pétalos, los motivos xeométricos en series, los motivos relixosos, como cruces formaes por triángulos xuníos polos sos vértices, y dellos diseños llineales antropomórficos o zoomórficos.